Eduskunnan surkea näytelmä ei ole ollut kunniaksi parlamentarismille

On politiikan moraalin kannalta täysin sietämätöntä, jos eduskunta ei voi tarkastella tarvittaessa yksittäisten ministerien kelvollisuutta tehtäväänsä.

Oikeuskansleri totesi, että ulkoministeri Timo Soinin (sin) toiminta Kanadan virkamatkalla oli moitittavaa, kun hän osallistui Suomen valitseman ihmisoikeuslinjan vastaiseen mielenosoitukseen.

Demokraattisessa valtiossa olisi outoa, mikäli oppositio ei ehdottaisi tällaisessa tilanteessa epäluottamuslausetta ministerille. Olisi perin outoa, jos ylin lainsäädännön elin ei keskustelisi perusteellisesti siitä, onko Soinin julkinen lipsunta Suomen linjalta hyväksyttävää.